A Bizottság 1452/1999/EK rendelete

(1999. július 1.)

az egyes kicsontozott marhahúsokra nyújtott különleges export-visszatérítésekre vonatkozó feltételek megállapításáról szóló 1964/82/EGK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 1633/98/EK rendelettel [1] módosított, a marha- és borjúhús piacának közös szervezéséről szóló, 1968. június 27-i 805/68/EGK tanácsi rendeletre [2] és különösen annak 13. cikke (12) bekezdésére,

(1) mivel a legutóbb a 2469/97/EK rendelettel [3] módosított 1964/82/EGK bizottsági rendelet [4] megállapítja a hímivarú szarvasmarha hátulsó negyedeiből származó kicsontozott hús egyes darabjaira nyújtott különleges export-visszatérítésekre vonatkozó feltételeket;

(2) mivel a különleges visszatérítés nyújtásának az a feltétele, hogy – a vis maior eseteit kivéve – a testnegyedek kicsontozásával nyert hús teljes mennyiségét exportálni kell az 1964/82/EGK rendelet 6. cikk (2) bekezdése követelményeinek sérelme nélkül;

(3) mivel ki kell terjeszteni azokat a körülményeket, amelyek révén – amennyiben a kicsontozásból nyert hús teljes exportálására vonatkozó követelményeket nem teljesítik maradéktalanul – a visszatérítéshez való jogosultság nem vész el; mivel azonban ezt a lehetőséget korlátozni kell, és visszaélés megelőzését szolgáló korlátozások alá kell vetni;

(4) mivel az e rendeletben előírt intézkedések összhangban vannak a Marha- és Borjúhúspiaci Irányítóbizottság véleményével,

ELFOGADTA EZT A RENDELETET:

1. cikk

Az 1964/82/EGK rendelet 6. cikkének helyébe a következő rendelkezés lép:

"6. cikk

(1) A különleges visszatérítés nyújtása vis maior körülmények kivételével a 2. cikk (3) bekezdésében említett felügyelet alá tartozó és a 4. cikk (1) bekezdésében említett bizonyítvány(ok)ban megjelölt, kicsontozással előállított hús teljes mennyiségének exportjához kötött.

A piaci szereplő azonban Közösségen belül értékesíthet filét izomrosttal vagy anélkül, csontot, hosszú inat, porcogót, zsírt vagy a csontozásból származó egyéb maradékot. Ha a piaci szereplő forgalomba kívánja hozni a filét a Közösségen belül, ezt meg kell jelölnie a 2. cikk (1) bekezdésében említett nyilatkozatban. Ezen kívül "a filé nélkül" szavakat be kell jegyezni a 4. cikk (1) bekezdésében említett bizonyítvány(ok) 4. rovatába.

(2) Ha az exportált mennyiség kevesebb, mint a 4. cikk (1) bekezdésében említett bizonyítvány 6. rovatában megadott tömeg – anélkül, hogy az eltérés e tömeg 10 %-át meghaladná –, a különleges visszatérítést csökkenteni kell. A százalékos csökkentés ötszöröse a megállapított tömegbeli százalékeltérésnek.

(3) Ha a tömegbeli eltérés meghaladja a 10 %-ot, a különleges visszatérítés megegyezik a 02013000 9150 KN-kód alá tartozó termékekre vonatkozó, a kiviteli engedély 21. rovatában megadott időpontban alkalmazandó visszatérítéssel, amelynek alapján a 3665/87/EGK rendelet 3. cikkének (1) bekezdése vagy 26. cikkének (1) bekezdése alapján a vámalakiságokat elvégezték.

(4) A 3665/87/EGK rendelet 11. cikke (1) bekezdésének a) pontjában megállapított szankciót nem kell alkalmazni a (2) és (3) bekezdésben említett esetekben."

2. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ezt a rendeletet azokra a piaci műveletekre kell alkalmazni, amelyekre nem hoztak a kifizetésről vagy a biztosíték felszabadításáról szóló végleges döntést e rendelet hatálybalépésének napján.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1999. július 1-jén.

a Bizottság részéről

Franz Fischler

a Bizottság tagja

[1] HL L 210., 1998.7.28., 17. o.

[2] HL L 148., 1968.6.28., 24. o.

[3] HL L 341., 1997.12.12., 8. o.

[4] HL L 212., 1982.7.21., 48. o.

--------------------------------------------------